32004R0492
L 080/6
JURNALUL OFÍCIAL AL UNIUNII EUROPENE
REGULAMENTUL (CE) NR. 492/2004 AL CONSILIULUI
din 8 martie 2004
de modificare a Regulamentului (CE) nr. 1338/2002 de instituire a unui drept compensatoriu definitiv la importurile de acid sulfanilic originar din India și a Regulamentului (CE) nr. 1339/2002 de instituire a unui drept antidumping definitiv la importurile de acid sulfanilic originar, printre altele, din India
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolele 8 și 9,
având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (2), în special articolele 13 și 15,
având în vedere propunerea Comisiei prezentată după consultarea comitetului consultativ,
întrucât:
A. PROCEDURA ANTERIOARĂ
(1)
În iulie 2002, Consiliul, prin Regulamentul (CE) nr. 1338/2002 (3), a instituit drepturi compensatorii definitive la importurile de acid sulfanilic originar din India. În aceeași zi, Consiliul, prin Regulamentul (CE) nr. 1339/2002 (4), a instituit drepturi antidumping definitive la importurile de acid sulfanilic originare din Republica Populară Chineză și India.
(2)
În cadrul acestei proceduri, Comisia, prin Decizia 2002/611/CE (5), a acceptat un angajament de preț oferit de societatea indiană Kokan Synthetics & Chemicals Pvt. Ltd (denumită în continuare „societatea”).
(3)
Importurile de acid sulfanilic originar din India, exportat în Comunitate de societatea menționată anterior (cod adițional TARIC A 398), au fost scutite de drepturile compensatorii și antidumping, în conformitate cu articolul 2 din Regulamentele (CE) nr. 1338/2002 și (CE) nr. 1339/2002.
B. RETRAGEREA VOLUNTARĂ A UNUI ANGAJAMENT
(4)
Kokan Synthetics & Chemicals Pvt. Ltd a informat Comisia în decembrie 2003 că dorește să își retragă angajamentul în mod voluntar.
(5)
În consecință, Decizia 2002/611/CE s-a abrogat.
C. DREPTURI COMPENSATORII ȘI ANTIDUMPING DEFINITIVE
(6)
Ancheta care a dus la angajamentul propus de societate s-a finalizat prin: (i) o hotărâre finală privind practicile de subvenționare și prejudiciul [Regulamentul (CE) nr. 1338/2002], și (ii) o hotărâre finală privind practicile de dumping și prejudiciul [Regulamentul (CE) nr. 1339/2002].
(7)
În conformitate cu articolul 13 alineatul (9) din Regulamentul (CE) nr. 2026/97 și cu articolul 8 alineatul (9) din Regulamentul (CE) nr. 384/96, cota dreptului compensatoriu și antidumping care trebuie instituită asupra mărfurilor importate, fabricate și exportate de societatea menționată anterior, trebuie să se bazeze pe faptele stabilite în cadrul anchetelor care au dus la angajament. Având în vedere considerentul 67 din Regulamentul (CE) nr. 1338/2002 și considerentul 46 din Regulamentul (CE) nr. 1339/2002, se consideră necesară stabilirea cotei dreptului compensatoriu definitiv la 7,1 % ad valoremși a celei a dreptului antidumping definitiv la 18,3 % ad valorem.
D. MODIFICAREA REGULAMENTELOR (CE) Nr. 1338/2002 ȘI (CE) Nr. 1339/2002
(8)
Având în vedere cele menționate anterior, ar trebui să se abroge articolul 1 alineatul (3) și articolul 2 din Regulamentul (CE) nr. 1338/2002, precum și articolul 1 alineatul (3) și articolul 2 din Regulamentul (CE) nr. 1339/2002 și anexele aferente,
ADOPTĂ PREZENTUL REGULAMENT:
Articolul 1
Articolul 1 alineatul (3) și articolul 2 din Regulamentul (CE) nr. 1338/2002, precum și anexa la regulamentul menționat, se abrogă.
Articolul 2
Articolul 1 alineatul (3) și articolul 2 din Regulamentul (CE) nr. 1339/2002, precum și anexa la regulamentul menționat, se abrogă.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 2004.